Súradnice: 42°08′59″S 24°45′18″V﻿ / ﻿42,149688°S 24,754982°V﻿ / 42.149688; 24.754982

**Chrám Vstupu presvätej Bohorodičky do chrámu** (bulh. Църква "Въведение на Пресвета Богородица в храма" – *Cărkva "Văvedenie na Presveta Bogorodica v chrama"*) je pravoslávny chrám z prvej polovice 19. storočia, ktorý sa nachádza v meste Plovdiv v Plovdivskej oblasti v južnom Bulharsku.

Budova má pridelený štatút kultúrnej pamiatky národného významu.

Iné názvy
---------

Budova je známa aj ako **Chrám svätého Uvedenia Bohorodičky** (bulh. Храм "Свето Въведение Богородично" – *Chram "Sveto Văvedenie Bogorodično"*), **Chrám-kaplnka svätého Uvedenia Bohorodičky** (bulh. Храм-параклис "Свето Въведение Богородично" – *Chram-paraklis "Sveto Văvedenie Bogorodično"*), alebo **Kaplnka svätého Uvedenia Bohorodičky** (bulh. Параклис "Свето Въведение Богородично" – *Paraklis "Sveto Văvedenie Bogorodično"*).

Lokalita
--------

Chrám Vstupu presvätej Bohorodičky do chrámu sa nachádza v centrálnej časti mesta Plovdiv vo dvore Chrámu svätej Nedele na ulici ulici „P. R. Slavejkov" (bulh. улица „П. Р. Славейков" – *ulica „P. R. Slavejkov"*, doslova *ulica P. R. Slavejkova*) č. 40.

Dejiny
------

Chrám bol postavený v roku 1829, aby slúžil veriacim farnosti v dobe, keď bola vo výstavbe nová budova Chrámu svätej Nedele. V roku 1927 bol chrám vyhlásený za národnú starožitnosť. V roku 1978 získal chrám štatút kultúrnej pamiatky miestneho významu. V roku 1995 bol ochranný štatút preklasifikovaný na kultúrnu pamiatku národného významu.

V súčasnosti sa využíva ako kaplnka Chrámu svätej Nedele. Sväté liturgie sa v chráme slúžia pravidelne každú stredu.

Charakteristika
---------------

Chrám bol postavený z materiálu, ktorý ostal po zbúraní pôvodného Chrámu svätej Nedele zo 17. storočia. Základy chrámu sú kamenné, steny chrámu sú postavené z dreva a slnkom sušených tehál. Ide o najmenší pravoslávny chrám v Plovdive. Budova je dlhá 14,5 metra a široká 5 metrov. Naos je vysoký 3 metre. Chrám je jednoloďový s jednou apsidou a malým nartexom. V severnej stene chrámu sú zastavané dve antické pamiatky. Ide mramorový oltár z 2. – 4. storočia so zachovaným nápisom v gréčtine, ktorý zaznamenáva meno filipopolského občana Marca Nikomédskeho. Nad ním je v stene zastavaná socha orla s roztiahnutými krídlami. Obidve pamiatky boli objavené počas výkopu priestoru pre chrámovú kostnicu. Strop naosu je drevený, zdobený drevorezbou a farebne namaľovanými rozetami.

### Kostnica

Pod východnou časťou chrámu bola vybudovaná malá kostnica s rozmermi 5x5 metrov. Hlboká je 4 metre. Je prístupná strmým schodiskom, ktoré do kostnice vedie zo severnej časti apsidy. V kostnici sú uložené kosti členov farnosti, ktorí boli pochovaní v chrámovom dvore do roku 1892 a neskôr boli do kostnice premiestnené. Náhrobné kamene kňazov boli zachované v crámovom dvore. Východne od oltárnej časti chrámu je pochovaná Rada Čalăkova (známa ako veľkomučeníčka Rada Plovdivská), ktorá bola zavraždená spolu s tromi deťmi Osmanmi na [[Zelený štvrtok|Veľký štvrtok 15. apríla 1837.

### Ikonostas a ikony

V chráme sa nachádza z dreva vyrezávaný ikonostas z roku 1766, ktorý bol v pôvodnom Chráme svätej Nedele. Cárske dvere ikonostasu však pochádzajú ešte zo 17. storočia. Ikony ikonostasu boli namaľované v 19. storočí. Najvýznamnejšou ikonou je ikona zobrazujúca Vstup presvätej Bohorodičky do chrámu, ktorú namaľoval významný bulharský zograf Dimităr Zograf.

Patrocínium
-----------

Chrám je zasvätený Vstupu presvätej Bohorodičky do chrámu. Najkôr bol však zasvätený svätému Atanázovi.

Chrámový sviatok: 21. november – sviatok Vstupu presvätej Bohorodičky do chrámu

Malý chrámový sviatok: 1. október – sviatok Pokrovu presvätej Bohorodičky. Liturgie počas malého chrámového sviatku sa slúžia v priestore nartexu, pred ikonou zobrazujúcou Pokrov presvätej Bohorodičky.

Štatút a dôvod pamiatkovej ochrany
----------------------------------

Kategória: kultúrna pamiatka národného významu

Rok vyhlásenia: 1927 ako národná starožitnosť, 1978 ako kultúrna pamiatka miestneho významu, 1995 ako kultúrna pamiatka národného významu

Dôvod pamiatkovej ochrany: architektonicko-staviteľská a umelecká hodnota budovy

Galéria
-------

* celkový pohľad na chrám zo severovýchoducelkový pohľad na chrám zo severovýchodu
* západná fasáda chrámuzápadná fasáda chrámu
* severná fasáda chrámuseverná fasáda chrámu

Referencie
----------

1. 1 2 3 4 5 6 7 8 9 10 11 12  PIZHEV, Alexander; LINKOV, Krassimir. *Orthodox churches in Plovdiv*. Plovdiv : Izdatelstvo Lettera, 2004. 152 s. ISBN 954-516-524-3. S. 57 – 61.
2. 1 2 3 4 5 6 7 8 9 10 11  Пловдивска митрополия. *Храм - параклис "Св. Въведение Богородично" гр. Пловдив* [online]. plovdivskamitropolia.bg, [cit. 2024-03-11]. Dostupné online.
3. 1 2 3 4 5 6 7 8  Национален институт за недвижимо културно наследство. *НИНКН: Област Пловдив* [online]. ninkn.bg, [cit. 2024-03-07]. Dostupné online.
4. ↑   *Храм Свето Въведение Богородично - Пловдив* [online]. purebulgaria.net, [cit. 2024-03-11]. Dostupné online.
5. 1 2 3  PLOVDIV, Visit. *Храм-параклис "Св. Въведение Богородично"* [online]. visitplovdiv.com, [cit. 2024-03-11]. Dostupné online.
6. 1 2 3  PIZHEV, Alexander; LINKOV, Krassimir. *Orthodox churches in Plovdiv*. Plovdiv : Izdatelstvo Lettera, 2004. 152 s. ISBN 954-516-524-3. S. 140.

Iné projekty
------------

Commons
* Spolupracuj na Commons Commons ponúka multimediálne súbory na tému **Chrám Vstupu presvätej Bohorodičky do chrámu (Plovdiv)**